**Хилари Клинтон и Балканот**

**книга ,,Политичка хиперметропија“, ISBN 978-608-10-0206-5. Издавач: Матица Македонска 2012, стр. 394- 398.**

Промената на агендата на највисоките американски функционери многу ретко се случува. Нивните состаноци и средби секогаш се испланирани со месеци наназад и се менуваат само во исклучителни ситуации. Токму поради тоа изненадува ненадејната одлука на американската државна секретарка за надворешни работи на САД, Хилари Клинтон, преку ноќ да донесе одлука да ги посети Белград, Приштина и Сараево. Мора нешто сериозно да се случува за да дојде до ваква ненадејна посета. Колку е тоа сериозно укажува и фактот дека јавноста со нејзината намера да го посети Балканот беше запознаена на 28 септември, а посетата ќе се реализира на почеток на неделава (11-13 октомври). Значи само десетина дена по објавувањето?!. Што е тоа што допринесе за ваква експресна посета?

Најнапред треба да појасниме дека сето ова се случува по нејзината средба во Вашингтон со високиот претставник на ЕУ Кетрин Ештон, на прес конференцијата посветена на блискоисточниот мировен процес и иранската нуклеарна програма. Иако поголемиот број на западноевропски и американски аналитичари како и во официјалните соопштенија и изјави се вели дека се работи за посета со која треба српските и албанските лидери треба да се охрабрат побрзо да го отпочнат дијалогот по донесената Резолуција A64L65 од страна на Генералното Собрание на ОН, сепак работата не е така розова и наивна. По се изгледа повторно почнаа да се промешуваат картите на Балканот. Претстои нова игра и делење во кој сите треба да бидеме внимателни зошто може да влета слаба комбинација на карти.

Лично очекувам јавноста ќе биде известена дека Клинтонка се обидела да ги охрабри србите и албанците дека се на добар пат и дека нивната иднина е во евроатланските институции. Претпоставувам дека ќе ја слушнеме и препораката и двете страни да го отфрлат радикалниот национализам, а за возврат САД ќе ја поддржат нивната демократска транзиција. Но дали е тоа сé, имајќи во предвид дека влијанието на САД на овие простори е сериозно начнато со зголемените амбиции на Турција како и со последните потези на ЕУ. Се добива впечаток дека ЕУ со досегашните потези издејствува формално овластување работите околу Косово, па и околу БиХ да ги превземе во свои раце, а тоа секако дека не е во интерес на американците. Па оттука тие решија подлабоко да да ги засукаат ракавите и повторно да го бутнат својот нос во ова балканско осило.

Секако дека зад светлата, камерите и микрофоните Клинтонка разговорите ќе ги продолжи во духот на нејзинито сопруг од времето кога беше претседател на САД кој го овозможи прогласувањето на независноста на Косово. Пораката кон албанците ќе биде дека тие се тука и не ги напуштаат, и дека инстутуционалната криза настаната по оставката на косовскиот претседател Сејдиу треба да биде само една лоша епизода по филмот наречен политика. Евентуалните нови парламентарни избори не треба да бидат пречка за одложување на веќе зацртаните преговори со посредство на ЕУ. Исто така лично очекувам дека во ист дух ќе бидат продолжени и инструктивните разговори водени со двете страни минатата година од страна на американскиот потпретседател Џ. Бајден, како и прашањето за размена на територија со Србија во замена за нивно признавање. Што се однесува до Србите поред охрабрувањето на Тадиќ побрзо да ги отпочне преговорите, тука попатно сигурно ќе падне задолжителната инструкција за подоцнежно признавање на Косово. Прашањето за Санџак секако дека нема да биде изоставено од дневен ред и тука може да се очекува американска препорака за продолжување на внатрешната децентрализација и давање на поголема автономија на муслиманите во Рашката област. Секако дека најголем акцент ќе биде ставен на разговорите околу идното најнапред благо, а потоа и целосно дистанцирање на Србија од Република Српска во БиХ и од лидерот Милорад Додик кој досега уживаше беврезерва поддршка. Секако дека Тадиќ ќе мора да ја голтне големата кнедла и јавно да се заблагодари за ,,безрезевната пријателска поддршка” од нивна страна, а сепак длабоко во неговата душа ќе остане реалноста дека е тоа грубо мешање во внатрешните работи на Србија на кое тој ништо не им може.

Инструкции сигuрно ќе постојат и за Босна и Херцеговина зошто таму ситуацијата по изборите е сериозно променета. Партијата на Додик не однесе убедлива победа и ќе мора да фомира коалиција, а се пофундаментално исламско настроениот Харис Силајџиќ доживеа пораз од партија на Бекир Изетбеговиќ. Во федерацијата најмногу гласови доби мултиетничката социјалдемократска партија на Залтко Локумџија која најверојатно ќе биде и новиот претседател на министерскиот совет на БиХ. Што се однесува до хрватската страна тука ситуацијата е полесно бидејќи американците гледаат континуитет во досегашниот и резибран Иво Комшиќ. Секако дека допрва американските власти ќе треба да се соочат со тоа дали изјавите за неодржливост на БиХ дадени во изборната кампања од страна на Додик набрзо ќе станат реалност или пак истите беа за еднократна употреба. Но едно е сигурно дека барем во наредните три до четири години, од нив ќе нема ништо.

По се изгледа дека американскиот државен секретар, а секако и останатата американска администрација не заборавија дека по НАТО интервенцијата на овие простори, тие позади себе оставија релативно стабилна односно нестабилна ситуација на која и треба само мала искра за да експлодира. Ова посебно се однесува на БиХ. Дури сега се соочуваат со фактот дека се работи за една вештачка одржлива творба, плод на експериментите на глобалистичката елита. Тоа е лонец кој постојано врие и е пред искипување. Конечно увидоа дека постојаното одлагање за прием на балканските држави во ЕУ, многуте неисполнети ветувања и зголемиот дефетизам како и се поголемата и сеопфатна економска и политичка криза, го забрзуваат свртувањето на еден дел од државите кон Турција и затоа решија експресно (се разбира доколку не е веќе доцна) да реагираат. Во еден напис неодама на оваа истава тема прочитав интересна изјава: ,,сите ние мораме да се молиме на господ, возрасните луѓе во аминистрацијата на Обама да не им дозволат на децата повторно да ја запалат куќата само за да можат на жар да ги испечат компирите”.

**проф. д-р Јове Кекеновски**